**Informācija par Izglītības kvalitātes valsts dienesta kompetenci attiecībā uz izglītības iestāžu piekļūstamības un iekļaujoša mācību procesa jautājumiem**

Izglītības kvalitātes valsts dienests veic izglītības iestāžu pieejamības novērtēšanu vispārējās un profesionālās izglītības iestāžu akreditācijas procesa, un pirmsskolas izglītības iestāžu vadītāju profesionālās darbības novērtēšanas ietvaros, kā arī gadījumos, kad tiek saņemts un izskatīts iesniegums par problēmsituācijām saistībā ar pieejamības jautājumiem.

Kvalitātes dienests saņem informāciju par pieejamības novērtēšanas rezultātiem akreditācijas ekspertu komisijas ziņojumā, kurā atspoguļoti iegūtie dati un informācija atbilstoši metodikai un izglītības kvalitātes līmeņu aprakstiem, kas noteikti 2022.gada 13.janvāra iekšējos noteikumos Nr.1D-03e/2 “Vadlīnijas izglītības kvalitātes nodrošināšanai vispārējā un profesionālajā izglītībā” un to 1.pielikumā.

Izglītības kvalitātes valsts dienesta īstenotā izglītības iestāžu akreditācija paredz iesaistīt izglītības kvalitātes novērtēšanā tieši izglītības procesā iesaistītos (tai skaitā izglītojamos ar invaliditāti, viņu vecākus), izmantojot tādas metodes kā intervijas, sarunas, fokusgrupu diskusijas un situāciju analīzes ar izglītības procesā tieši un netieši iesaistītajām mērķgrupām; izglītības iestādes apskati klātienē (izņemot laiku, kurā bija spēkā COVID 19 pandēmijas radītie ierobežojumi, kad novērtēšana tika veikta attālināti); izglītojamo, pedagogu un vecāku aptaujāšanu; izglītības iestādes pašnovērtējuma ziņojuma un tīmekļa vietnē pieejamās informācijas analīzi, pieejamo dokumentu analīzi; izglītojamo vecāku iesaisti, aicinot aktualizēt viņiem būtiskus jautājumus, sniedzot informāciju akreditācijas ekspertu komisijai.

Uzsākot akreditāciju, izglītojamo vecākiem tiek nosūtīta akreditācijas ekspertu komisijas informatīva vēstule, kurā tiek norādīti veidi, kā ikviens vecāks var sniegt nepastarpinātu informāciju akreditācijas ekspertu komisijai par jebkuru izglītības iestādes darbības jautājumu. Izglītojamiem, vecākiem un pedagogiem ir iespējams paust savu viedokli par izglītības iestādes darbu, tostarp piekļūstamības jautājumiem, arī intervijās, sarunās u.tml., kā arī anketēšanā. Akreditācijas laikā tiek noskaidrots, vai izglītības iestādē ir izglītojamie ar invaliditāti, kā tiek nodrošināts atbalsts un kā tiek nodrošināta izglītības iestādes pieejamība.

Izglītības iestāžu akreditācijās pieejamības novērtēšanu veic kvalitātes dienesta sagatavoti 104 akreditācijas eksperti (tai skaitā 78 vispārējās izglītības iestāžu eksperti, 12 pirmsskolas izglītības eksperti, 12 kvalitātes dienesta darbinieki) un 273 nozaru eksperti (tai skaitā 119 profesionālās izglītības nozaru eksperti un 154 profesionālās ievirzes izglītības nozaru eksperti). Mācības ir notikušas no 2017. līdz 2021.gadam, katru gadu sagatavojot noteiktu skaitu ekspertu. Katru gadu ekspertiem tiek nodrošināti profesionālo kompetenci atjaunojoši semināri vai kursi.

Izpētot informāciju un datus, kuri pieejami akreditācijas ekspertu komisiju ziņojumos, var secināt, ka atbilstoši spēkā esošajiem būvnormatīviem gadījumos, kad tiek veikta izglītības iestādes renovācija vai arī jaunas ēkas būvniecība izglītības iestādes vajadzībām, tajās tiek nodrošināta prasība par ēku piekļūstamību.

Atbilstoši spēkā esošajai kārtībai izglītības iestāžu pieejamību novērtē arī pašas izglītības iestādes ikgadējā pašvērtēšanas procesā un Valsts ugunsdzēsības un glābšanas dienests un Veselības inspekcija pirms izglītības iestādes darbības uzsākšanas un reģistrācijas Izglītības iestāžu reģistrā atbilstoši Ministru kabineta 2015.gada 14.jūlija noteikumu Nr. 397 “Izglītības iestāžu un citu Izglītības likumā noteikto institūciju reģistrācijas kārtība” 11.punktam, kā arī turpmāk reizi gadā atbilstoši Ministru kabineta 2009.gada 24.novembra noteikumu Nr.1338 “Kārtība, kādā nodrošināma izglītojamo drošība izglītības iestādēs un to organizētajos pasākumos” 3.1. punktam. Ja akreditāciju laikā tiek konstatētas problēmsituācijas, kvalitātes dienests lūdz arī Būvniecības kontroles biroja vai būvvaldesiesaisti.

Kvalitātes dienesta akreditācijā un izglītības iestāžu pašvērtēšanā tiek iesaistītas šādas mērķgrupas: izglītojamie, vecāki, pedagogi, izglītības iestādes vadība, atbalsta personāls, izglītības iestādes padome vai konvents, izglītojamo pašpārvalde, tehniskie darbinieki, izglītības iestādes dibinātāja pārstāvji, uzņēmēji, kuri nodrošina prakšu vietas. Kvalitātes dienests, veicot akreditācijas, neveic iesaistīto pušu atlasi, par pamatu ņemot personu invaliditāti vai līdzdalību pārstāvošajās institūcijās, jo iesaiste ir iespējama visiem minētajiem.

Kvalitātes dienesta īstenotajās akreditācijās un izglītības iestāžu pašvērtēšanā pieejamības kontekstā tiek novērtēti trīs galvenie aspekti: fiziskās vides pieejamība, izglītības pakalpojuma pieejamība un piedāvātā pakalpojuma kvalitāte, tostarp atbalsta pakalpojumu pieejamība. Atbilstoši spēkā esošajai metodikai[[1]](#footnote-1) akreditācijā pie izglītības kvalitātes kritērija “Pieejamība” tiek novērtēti šādi rezultatīvie rādītāji, kuri akcentē vienu vai vairākus pieejamības aspektus:

1. Izglītības iestādes izpratne par faktoriem, kuri ietekmē izglītības pieejamību (rezultatīvais rādītājs 3.1.1. – kvalitātes aspekts);
2. Izglītības vides pieejamība un izglītības programmas pielāgošana izglītojamiem ar speciālām vajadzībām (rezultatīvais rādītājs 3.1.2. – fiziskās vides pieejamības aspekts);
3. Izglītības iestādes iespēju un piedāvājuma ietekme uz iespējām nodrošināt augstu izglītības kvalitāti (rezultatīvais rādītājs 3.1.3. – izglītības pakalpojuma pieejamība un kvalitātes aspekts);
4. Izglītības iestādes rīcība priekšlaicīgas mācību pārtraukšanas risku mazināšanā (rezultatīvais rādītājs 3.1.4. – vides pieejamība, pakalpojuma pieejamība un kvalitāte);
5. Izglītības iestādes piedāvātās iespējas izmantot dienesta viesnīcu un/vai internātu (rezultatīvais rādītājs 3.1.5. – fiziskās vides pieejamība un kvalitāte);
6. Izglītības iestādes rīcība, izvērtējot nepieciešamību licencēt speciālās izglītības programmu (rezultatīvais rādītājs 3.1.6., kura izvērtēšana tiks sākta ar 2023./2024.māc.g. – izglītības pakalpojuma pieejamība).

Papildus izglītības kvalitātes kritērijam “Pieejamība” tiek vērtēta arī izglītības procesa pieejamības kvalitāte šādos aspektos:

1. kritērija “Izglītības turpināšana un nodarbinātība” – rezultatīvie rādītāji:

* 1.2.2. Izglītības iestādes rīcība, izvērtējot absolventu un/vai viņu vecāku sniegto informāciju par nepieciešamo rīcību izglītības procesa pilnveidei, rezultatīvais rādītājs;
* 1.2.3 Izglītības iestādes izglītojamo iemesli izglītības iestādes maiņai un mācību pārtraukšanai.

1. kritērija “Vienlīdzība un iekļaušana” rezultatīvie rādītāji:

* 1.3.1 Izglītības iestādes darbība un izglītības programmas īstenošanā un izglītības ieguvē iesaistīto izpratne par vienlīdzības un iekļaušanas aspektiem, un rezultatīvais rādītājs;
* 1.3.2. Izglītības iestādes izveidotā sistēma iekļaujošas mācību vides nodrošināšanai un vienlīdzīgas attieksmes organizācijas kultūras ieviešanai.

1. kritērija “Mācīšana un mācīšanās” rezultatīvie rādītāji:

* 2.1.3. Izglītības procesa diferenciācija, individualizācija un personalizācija (vispārējās izglītības iestādēs un profesionālās vidējās izglītības iestādēs vispārizglītojošos mācību priekšmetos klātienes mācībās);
* 2.1.4. Izglītības procesa īstenošanas kvalitāte attālinātajās mācībās;
* 2.1.5. Izglītības procesa plānošanas un īstenošanas efektivitāte un kvalitāte (profesionālās izglītības iestādēs profesionālajos mācību priekšmetos, profesionālās ievirzes izglītības iestādēs);
* 2.1.7. Izglītības iestādes individualizēta un /vai personalizēta atbalsta sniegšana izglītojamiem.

1. kritērija “Pedagogu profesionālā kapacitāte” rezultatīvie rādītāji:

* 2.2.1. Pedagogiem nepieciešamās izglītības un profesionālās kvalifikācijas atbilstība normatīvajos aktos noteiktajām prasībām;
* 2.2.2. Pedagogiem nepieciešamās profesionālās kompetences pilnveides atbilstība normatīvajos aktos noteiktajām prasībām.

1. kritērija “Izglītības programmas īstenošana” rezultatīvie rādītāji:

* 2.3.7. Izglītības iestādes darbība, īstenojot speciālās izglītības programmu;
* 2.3.10. Izglītības iestādes īstenotās profesionālās izglītības programmas mūsdienīgums, aktualitāte un efektivitāte

1. kritērija “Infrastruktūra un resursi” rezultatīvais rādītājs:

* 3.3.4. Izglītības iestādes apkārtējā teritorija un telpu atbilstība mācību un audzināšanas procesam.

Analizējot akreditāciju rezultātus, var konstatēt, ka ar katru gadu palielinās iekļaujošas izglītības īstenošana divos aspektos: (i) izglītojamie ar speciālām vajadzībām lielākā skaitā tiek iekļauti vispārējās un profesionālās izglītības iestādēs, pieaug izglītības iestāžu skaits, kuras licencē speciālās izglītības programmas, tās īstenojot integrēti, un turpina samazināties speciālās izglītības iestāžu skaits, (ii) iekļaujoša izglītība tiek īstenota arī tās plašākajā kontekstā – pieaug dažādības risinājumi un prasme īstenot dažādības vadību izglītības iestādēs atbilstoši valstī noteiktajām prasībām.

Iekļaujošas izglītības vēl plašāku ieviešanu šobrīd ietekmē: (i) atbalsta personāla trūkums izglītības iestādēs, jo, neskatoties uz finansējuma pieejamību, atbalsta personāla speciālisti (psihologs, speciālais pedagogs, logopēds, ergoterapeits u.c.) bieži vien izvēlas atvērt savu privātpraksi u.tml., (ii) ņemot vērā atbalsta personāla ierobežotu pieejamību, dibinātāji (pamatā pašvaldības) izvēlas koncentrēt speciālās izglītības piedāvājumu noteiktās izglītības iestādēs to teritorijā, kur tiek nodrošināts pilnvērtīgs atbalsta personāla pakalpojums, vienlaikus turpinot šajās izglītības iestādēs nodrošināt iekļaujošu izglītību, (iii) izglītojamo vecāki mēdz izvēlēties izglītības iestādes, kurās tiek nodrošināts atbalsts izglītojamiem bez speciālās izglītības programmas licencēšanas, apzināti vēloties izvairīties no speciālās izglītības koda piešķiršanas viņu bērnam. Tādējādi var uzskatīt, ka valsts rīcībā nav pilnībā objektīvas informācijas par izglītojamo skaitu, kuri apgūst speciālās izglītības programmas integrēti jeb iekļaujošā izglītībā, jo vecākiem ir tiesības neizpaust visu informāciju par viņu bērna veselības stāvokli izglītības iestādei, (iv) mācību stundu un nodarbību vērošana akreditācijas laikā atklāj plašu nepieciešamību pilnveidot izglītības iestāžu darbību didaktiski un metodiski, lai nodrošinātu mācību darba diferenciāciju, individualizāciju un personalizāciju, lai iekļaujošā izglītība abos tās aspektos tiktu ieviesta sekmīgi arī turpmāk, (v) nepieciešams turpināt palielināt izglītības iestāžu piekļūstamību un dažādu atbalsta materiālu sagatavošanu sekmīgas iekļaujošās izglītības ieviešanai arī turpmāk.

1. Skatīt “Vadlīnijās”. [↑](#footnote-ref-1)